LV Eiropas Savienības Oficiālais Vēstnesis C 124/16

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2011/C 124/12

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“MONGETA DEL GANXET”

EK Nr.: ES-PDO-005-0636-27.07.2007

AĢN ( ) ACVN ( X )

1. Nosaukums:

“Mongeta del Ganxet”

2. Dalībvalsts vai trešā valsts:

Spānija

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas 1. punktā minētais nosaukums:

Ar ACVN “Mongeta del Ganxet” apzīmē Phaseolus vulgaris L. sugas vietējās “Ganxet” šķirnes pupiņu sēklas, kas ir žāvētas vai termiski apstrādātas un konservētas.

Pupiņas, uz ko attiecas šis ACVN, ir komerciālas kategorijas Ekstra šķiras, un tām ir šādas īpašības.

Šim žāvētajam pākšaugu produktam ir šādas morfoloģiskās īpašības. Izskats: žāvētas pupiņas ir baltas, nedaudz spīdīgas, plakanas un ar izteiktu nierveida formu (“ganxet” katalāņu valodā nozīmē “āķītis”), ieliekuma pakāpe pēc skalas, kuras iedaļas ir no 0 līdz 3, ir starp 2 un 3 – līdzīgi kā visām Phaseolus vulgaris L. sugas pupiņām. Vidējais svars: 100 pupiņas sver no 40 līdz 50 g.

Šim žāvētajam pākšaugu produktam ir šādas ķīmiskās īpašības:

a) mitrums: mazāk nekā 15 %;

b) olbaltumvielas: 27 % vai vairāk – paaugstināts olbaltumvielu saturs;

c) ciete: ne vairāk kā 25 % – zems amilozes saturs;

d) šķiedras: 21 % vai vairāk.

Pēc vārīšanas vai nu mājas apstākļos, vai pārstrādes uzņēmumos pupiņu organoleptiskās īpašības ir šādas:

a) nedaudz grumbuļaina miziņa, kas ir tikko manāma (no 0 līdz 2 pēc skalas, kura graduēta no 0 līdz 10);

b) konsistencei raksturīgs stipri izteikts un noturīgs krēmīgums;

c) garša maiga, ne pārāk intensīva (3 skalā no 0 līdz 10).

3.3. Izejvielas (tikai pārstrādātiem produktiem):

Ar šo ACVN apzīmē žāvētas vai termiski apstrādātas un konservētas pupiņu sēklas. Pupiņu konservi, uz kuriem attiecas ACVN, var saturēt tikai ar ACVN apzīmētās “Ganxet” šķirnes pupiņas, ūdeni un sāli. Nav atļauts izmantot nekāda veida piedevas vai konservantus.

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

ACVN “Mongeta del Ganxet” pupiņām jābūt audzētām noteiktajā ģeogrāfiskajā apgabalā.

Tiklīdz pupiņas ir ievāktas ar rokām, tās attīra no piemaisījumiem, apstrādā pret pupiņu sēklgraužiem un uzglabā līdz to iepakošanai, lai tirgotu kā žāvētas pupiņas, vai termiski apstrādātu un konservētu.

3.6. Īpaši noteikumi griešanai, rīvēšanai, iepakošanai u. c.:

Gatavošana un konservēšana jāveic attiecīgajā apgabalā, lai garantētu gatavā produkta kvalitāti. Pupiņu termiskā apstrāde konservēšanai jāveic tieši galīgajā iepakojumā. Produktu uzglabā, iepako un/vai vāra sausā un vēsā vietā, lai novērstu pārmaiņas, piemēram, pupiņu sacietēšanu vai paātrinātu novecošanos.

Sausas pupiņas drīkst iepakot auduma, auduma/plastmasas (ar logu) iepakojumos ne vairāk kā 15 kg katrā, vai ar plastmasu pārklātās paplātēs ar maksimālo ietilpību 1 kg. Pārdošanai tikai restorāniem atļauts iepakot džutas maisos ar maksimālo svaru 25 kg.

Konserviem atļauti iepakojumi ar maksimālo svaru 1,5 kg (sausais tīrsvars).

3.7. Īpaši noteikumi marķēšanai:

ACVN “Mongeta del Ganxet” jābūt skaidri uzdrukātam uz iepakojuma kopā ar ACVN un ES logotipiem un citu vispārīga rakstura informāciju, kas ir prasīta saskaņā ar tiesību aktiem.

ACVN logotipa reprodukcija melnbaltos toņos ir šāda:

ACVN logotipa krāsu palete: 2 krāsas – melna un zaļa. Zaļās krāsas tonis atbilst Pantone 383 ar šādām pamatkrāsu (CMYK) attiecībām: 23 CIĀNZILAIS – 0 FUKSĪNSARKANAIS – 100 DZELTENAIS – 17 MELNAIS.

4. Precīza ģeogrāfiskā apgabala definīcija:

Ģeogrāfiskais apgabals, kurā ražo un pārstrādā ACVN pupiņas, ietver visas Vallès Occidental un Vallès Oriental apgabala pašvaldību teritorijas, kā arī Malgrat de Mar, Palafolls, Tordera, San Cebriá de Vallalta, Sant Iscle de Vallalta, Arenys de Munt, Dosrius, Argentona un Orrius pašvaldības teritorijas El Maresme apgabalā, un Blanes, Fogars deTordera, Massanet de la Selva un Hostalric pašvaldības teritorijas La Selva apgabalā.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Ierobežotais ģeogrāfiskais apgabals sastāv no Depresión del Vallés un Torderas upes ielejas un deltas. Šī viegli viļņotā līdzenuma robežas veido Serralada Prelitoral Catalana ziemeļrietumos, Serralada Litoral Catalana ziemeļaustrumos un Llobregat upe dienvidos. Ieplaka ir piepildīta galvenokārt ar miocēna nogulsnēm, kas sastāv no sarkana māla un dūņām ar arkozu smilšakmeni un no kvartāra laikmeta un aluviālajām upju sanesām.

Pupiņas audzē galvenokārt augsnēs, kas pēc mehāniskā sastāva var būt māla, smilšmāla, vieglas smilts vai merģeļa, tās ir viegli sārmainas, un ar augstu Ca++ saturu (sk. 5.3. punktu).

Klimats ir mērens Vidusjūras, un gada vidējais nokrišņu daudzums ir 500–700 l/m2; nokrišņu sadalījums gadā ir nevienmērīgs, lielākā daļa – pavasarī un rudenī; ziemā lietus ir mazāk un vismazāk – vasarā.

Tradicionāli ganxet pupiņas tika audzētas pārmaiņus ar ziemas labību. Tā kā labība bija jānovāc pirmā, pupiņas tika sētas jūlijā, ziedēšanas periods – augusta beigās un raža nobrieda septembra beigās un oktobrī. Šajā gadalaikā, kas nav tik karsts, pupiņas nobriest daudz lēnāk, un tādējādi veidojas tikko manāma miziņa un krēmaina konsistence. Ražotāji ir ievērojuši šos apstākļus, un šodien, arī ja kultūru neaudzē augsekā ar labību, sēju veic jūlija vidū.

Pupiņas, no kurām izveidoja mongeta del ganxet šķirni, 19. gadsimtā ieveda Katalonijā no Centrālamerikas. Daudzu desmitu paaudžu laikā ar lauksaimnieku darbu un zināšanām ir selekcionēti augstākās kvalitātes augi, kas ir piemēroti audzēšanai no jūlija līdz novembrim. Tajā pašā laikā paralēli selekcijai ir izstrādātas tehnoloģijas, kas ļauj kultūru audzēt ar minimālu ķīmisko vielu izmantojumu, un maksimāli cienot produktu. Zemes sagatavošana, sēšana, blīvums un stādījumu izvietojums pret debess pusēm, lai nodrošinātu maksimālu gaisa piekļuvi, apūdeņošanas kontrole, ražas novākšana un pirmapstrāde, pirms produkts nonāk līdz patērētājam – viss tiek veikts saskaņā ar tradicionālām metodēm, kuras saglabājuši vietējie lauksaimnieki. Rezultāts ir vietējās šķirnes pupiņas ar īpašām organoleptiskajām īpašībām, kas ir gandrīz pilnībā izspiedušas cita veida pupiņas, ko iepriekš audzēja apgabalā. Pašlaik mongeta del ganxet ir viena no galvenajām daudzu tradicionālo vietējo ēdienu sastāvdaļām, piemēram, mongetes amb butifarra, empedrat debacallà, truita de mongetes, mongetes ambcloïsses utt., apgabalā un citur Katalonijā tās atrodamas gan tradicionālo, gan augstas klases restorānu ēdienkartēs.

5.2. Produkta specifika:

Šīm pupiņām ir tikko manāma miziņa, un pēc konsistences tās ir ļoti krēmīgas.

Šās vietējās šķirnes pupiņām ir augsts proteīnu saturs (27 % vai vairāk) un zems cietes saturs (25 % vai mazāk), šīs īpašības ir saistītas ar gatavā produkta izteikto krēmīgumu.

5.3. Saikne starp ģeogrāfisko apgabalu un produkta kvalitāti vai īpašībām vai produkta īpašo kvalitāti, reputāciju vai citām īpašībām:

Vides faktori, kas dod šim produktam augstākās kvalitātes īpašības (ļoti smalku miziņu un krēmīgumu) ir:

— klimats, kas ļauj tās audzēt no jūlija līdz novembrim tā, lai pupiņas nogatavojas, kad temperatūra ir mērena, kas pupiņu miziņu padara tikko manāmu un pupiņu konsistenci – krēmīgu,

— Ca++ līmenis augsnē, kas nodrošina, ka šīs šķirnes pupiņas nesašķīst gatavošanas laikā, un to miziņas ēdot ir tikko manāmas.

Ganxet pupiņu audzēšana un selekcija daudzu paaudžu laikā noteiktā ģeogrāfiskā apvidū ir radījusi šķirni, kura ir pilnīgi pielāgojusies vietējiem apstākļiem un kuras kvalitāte ir atzīta gastronomiskajās tradīcijās.

Atsauce uz specifikācijas publikāciju:

http://www.gencat.cat/dar/pliego-mongeta-ganxet

(1) OV L 93, 31.3.2006., 12. lpp.